Ir-Regolament tal-Kummissjoni (KE) Nru 2331/2003
tat-23 ta' Diċembru 2003
li jattwa l-Artikolu 12 tar-Regolament tal-Kunsill (KE) Nru 2501/2001 li japplika skema ta' preferenzi ġeneralizzati ta' tariffi għall-perjodu bejn l-1 ta' Jannar 2002 u l-31 ta' Diċembru 2004 u li jemenda dak ir-Regolament.
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2501/2001 ta' l-10 ta' Diċembru 2001 li japplika skema ta' preferenzi ġeneralizzati ta' tariffi għall-perjodu bejn l-1 ta' Jannar 2002 u l-31 ta' Diċembru 2004 [1], u b'mod partikolari l-Artikolu 12 tiegħu,
Billi:
(1) It-tariffi preferenzjali previsti fl-Artikolu 7 u 10 tar-Regolament (KE) Nru 2501/2001 għandhom jitneħħew minn fuq prodotti li joriġinaw minn pajjiż benefiċjarju, minn settur li, għal tliet snin konsekuttivi, laħaq xi wieħed mit-tlett kriterji stabbiliti fl-Artikolu 12(1) ta' dak ir-Regolament.
(2) It-tariffi preferenzjali li tneħħew taħt xi skemi oħra qabel din u taħt ir-Regolament tal-Kunsill (KE) Nru 815/2003 [2], għandhom jerġgħu jiddaħħlu fir-rispett ta' xi settur li għal tliet snin konsekuttivi ma laħaqx il-kriterji stabbiliti fl-Artikolu 12(2) tar-Regolament (KE) Nru 2501/2001.
(3) Il-kondizzjoni fl-Artikolu 12(3) tar-Regolament (KE) Nru 2501/2001 intlaħqet mill-Arġentina, l-Iran u l-Urugwaj, billi paragrafi 1 u 2 ta' l-Artikolu 12 ma japplikawx għal pajjiżi benefiċjarji li l-esportazzjoni tagħhom lejn il-Komunità tlaħħaq għall-anqas mil-limitu msemmi f'dik il-klawsola.
(4) It-tariffi preferenzjali li tneħħew taħt xi skemi oħra qabel din u taħt ir-Regolament (KE) Nru 815/2003, għandhom jerġgħu jiddaħħlu fil-pajjizi benefiċjarji kollha fir-rispett tas-setturi li l-esportazzjoni tagħhom lejn il-Komunita ma tlaħħaqx sal-limitu msemmi fl-Artikolu 12(3) tar-Regolament (KE) Nru 2501/2001.
(5) L-istatistiċi l-aktar riċenti, jiġifieri dawk għas-snin 1999 sa 2001, għandhom jintużaw sabiex jistabbilixxu liema setturi jilħqu l-kondizzjonijiet stabbiliti fir-Regolament (KE) Nru 2501/2001.
(6) L-Anness I mar-Regolament (KE) Nru 2501/2001 għandu jinbidel sabiex jirrifletti t-tneħħija jew id-dħul mill-ġdid tat-tariffi preferenzjali hekk kif previst fl-Artikoli 7 u 10.
(7) Il-miżuri previsti f'dan ir-Regolament huma skond l-opinjoni tal-Kumitat dwar il-Preferenzi Ġeneralizzati.
ADOTTAT DAN IR-REGOLAMENT:
Artikolu 1
1. It-tariffi preferenzjali previsti fl-Artikoli 7 u 10 tar-Regolament (KE) Nru 2501/2001 għandhom jitneħħew skond l-Artikolu 12(1)ta' dak ir-Regolament minn fuq il-prodotti li joriġinaw minn pajjizi benefiċjarji msemmija fl-Anness I ma' dan ir-Regolament, kif imniżżla fis-setturi msemmija f'dak l-Anness ħdejn kull pajjiż konċernat.
2. It-tariffi preferenzjali previsti fl-Artikoli 7 u 10 tar-Regolament (KE) Nru 2501/2001 għandhom jerġgħu jiddaħħlu skond l-Artikolu 12(2) ta' dak ir-Regolament fuq prodotti li joriġinaw minn pajjiżi benefiċjarji mniżżla fl-Anness II ta' dan ir-Regolament, kif imniżżla taħt is-setturi msemmija f'dak l-Anness ħdejn kull pajjiż konċernat.
3. It-tariffi preferenzjali li tneħħew taħt skemi oħra qabel din u taħt ir-Regolament (KE) Nru 815/2003, għandhom jerġgħu jiddaħħlu skond l-Artikolu 12(3) tar-Regolament (KE) Nru 2501/2001 għall-pajjiżi benefiċjarji imsemmija fl-Anness II ma' dak ir-Regolament.
Artikolu 2
L-Anness I mar-Regolament (KE) Nru 2501/2001 għandu jispiċċa u minfloku jidħol dak li hemm miktub fl-Anness III ma' dan ir-Regolament.
Artikolu 3
Dan ir-Regolament għandu jidħol fis-seħħ fl-1 ta' Jannar 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Diċembru 2003.